**THIRRJE PËR APLIKIM PËR PROJEKTET KËRKIMORE SHKENCORE DHE TË NDËRKOMBËTARIZIMIT PËR VITIN 2025**

Në mbështetetje të Kushtetutës së Republikës së Shqipërisë, Kodit të Proçedurave Administrative, zbatim të Nenit 38, pika d, të Ligjit nr.80, datë 22.07.2015 ”Për Arsimin e Lartë dhe Kërkimin Shkencor në Institucionet e Arsimit të Lartë në Republikën e Shqipërisë”, të VKM-s nr.685, datë 25.08.2010 ”Për funksionimin e organeve kolegjiale të administratës shtetërore dhe enteve publike”, të Statutit të Universitetit, të Rregullores së Universitetit, të VKM-s nr.75, datë 12.02.2018 “Për miratimin e modelit të financimit të institucioneve publike të Arsimit të Lartë dhe Kërkimit Shkencor”, Udhëzimit të Përbashkët nr.20, datë 20.09.2019 të MASR dhe MFE “Për skemën dhe zbatimin e modelit të financimit të institucioneve publike të Arsimit të Lartë dhe Kërkimit Shkencor”, Vendimit Nr.39, datë 28.03.2025 “Për miratimin e termave financiarë në rregulloren për menaxhimin e aktiviteteve kërkimore shkencore në Universitetin “Aleksandër Moisiu” Durrës”, si dhe të procedurave respektive të Drejtorisë së Projekteve dhe Marrëdhënieve me Jashtë aprovuar me Vendim Nr 28 datë 27.03.2024, Vendimit nr.58, Datë 18.12.2024 nga Senati Akademik për “Miratimin e Planit të Zhvillimit Strategjik Për Periudhën 2025-2030 të Universitetit “Aleksandër Moisiu” Durrës,” shpallet thirrja për aplikime për projektet me fondet e universitetit për vitin 2025.

**Qëllimi i thirrjes**

Të mbështesë iniciativa akademike dhe shkencore që kontribuojnë në:

● Rritjen e kapaciteteve të kërkuesve shkencorë;

● Përmirësimin e infrastrukturës së kërkimit shkencor;

● Nxitjen e inovacionit dhe sipërmarrjes akademike;

● Përforcimin e diseminimit dhe pozicionimit të UAMD në renditjet ndërkombëtare;

● Realizimin e objektivave të transformimit digjital të universitetit.

**Lot. 1 - Financimi i projekteve të kërkimit shkencor në përputhje me objektivat strategjikë të planit të zhvillimit strategjik institucional 2025-2030. Fondi në disipozicion për Lot 1 është 20,000,000 lekë sipas Vendimit Nr.2 datë 29.01.2025 nga Bordi Administrimit “Për miratimin e buxhetit dhe vënies në dispozicion të fondit.”**

**Lot. 2 - Financimi i projekteve në kuadër të ndërkombëtarizimit, në përputhje me Strategjinë e ndërkombëtarizmit të UAMD referuar Planit Strategjik 2025-2030 (objektivi 1- diploma të dyfishta/përbashkëta). Fondi në dispozicion për Lot 2 është është 19,000,000 lekë sipas Vendimit Nr.2 datë 29.01.2025 nga Bordi Administrimit “Për miratimin e buxhetit dhe vënies në dispozicion të fondit.”**

**Fushat prioritare për Lot 1:**

Kërkim shkencor dhe inovacion në përputhje me objektivat strategjikë institucional dhe/apo fushat prioritare institucionale.

Projektet duhet të adresojnë një ose më shumë nga fushat e mëposhtme:

**1.** **Ngritja e kapaciteteve kërkimore**

● Trajnime dhe Workshop-e për kërkuesit;

● Shkëmbime akademike dhe monitorime me universitete partnere;

● Rritja e bashkëpunimeve në rrjetet kërkimore kombëtare dhe ndërkombëtare;

**2.** **Zhvillimi i infrastrukturës kërkimore**

● Pajisje laboratorike dhe teknologjike;

● Mjete dhe software për punimin e të dhënave;

● Platforma digjitale për mbështetjen e kërkimit shkencor;

**3.** **Inovacion dhe sipërmarje akademike**

● Krijimi startup-eve akademike dhe spin-off-eve;

● Hapja e laboratorëve të rinj aplikativ;

● Projekte që kontribuojnë në krijimin e Parkut Teknologjik të UAMD-së.

**4.** **Transformimi Digjital i UAMD-së**

● Zhvillimin e platformave digjitale për studentët dhe stafin akademik për të rritur aksesin, efikasitetin dhe cilësinë e shërbimeve;

● Zhvillimin e platformave për mësim të personalizuar dhe E-Learning

● Integrimin e Inteligjencës Artificiale (AI) në kërkimin shkencor, mësimdhënie dhe administratë;

● Zbatimin e shërbimeve Cloud për kërkim dhe administrim të sigurtë;

● Digjitalizimin e bibliotekës, arkivës, protokollit dhe sektorit të Alumnit;

● Platforma digjitale në bashkëpunim me biznesin, partnerët ndërkombëtarë dhe për mbështetjen e startup-eve.

**5.** **Përforcimi i diseminimit dhe pozicionimit të UAMD në renditjet vendore dhe ndërkombëtare**

● Krijimi i platformave të desiminimit dhe promovimit të UAMD-së që nxisin rritjen e numrit të regjistrimeve, faktorizojnë UAMD-në në hapësirën lokale, kombëtare, rajonale dhe ndërkombëtare;

● Krijimi i platformave që faktorizojnë UAMD-në si institucion me një ofertë të lartë profesionale dhe akademike në të gjitha sektorët e jetës lokale, kombëtare, rajonale dhe ndërkombëtare.

**Theksohet që produktet finale të projekteve të jenë në funksion të zhvillimit të UAMD-së dhe të prodhojnë e përfshijnë indikatorë të matshëm në realizimin e tyre.**

**Fushat prioritare për Lot 2:**

1. **Pozicionimi ndërkombëtar i UAMD**

* Zhvillimi i diplomave të dyfishta të përbashkëta me institucione të arsimit të lartë të vendeve të BE-së. Aplikimet duhet të përfshijnë marrëveshjet paraprake, të personelit akademik me kohë të plotë të interesuar të aplikojë, të nënshkruara me këto institucione për këtë qëllim.
* Në rastin e bashkëfinancimit me Ministrinë e Arsimit dhe Sportit (MAS) aplikimet duhet të përfshijnë edhe miratimin zyrtar nga MAS.
* Krijimi i partneriteteve të reja me universitete dhe institute jashtë vendit.
* Zhvillimi i indikatorëve që ndikojnë në renditjet globale si QS, THE apo Webometrics, duke përfshirë:

a. Rritjen e publikimimeve në revista me faktor ndikimi si SCOPUS, etj;

b. Rritjen e bashkëpublikimeve me autorë ndërkombëtar;

c. Citueshmërinë e lartë të punimeve;

d. Pjesëmarrjen në konsorciume në kuadër të Horizon Europe apo Erasmus+;

e. Zhvillimin e projekteve me impakt institucional dhe global.

1. **Kritere të përgjithshme për aplikim**

**Aplikimet për Lot 1**

1. Projekt-propozimi duhet të jetë në përputhje me fushat prioritare, sipas formateve të publikuara për këtë Lot, si dhe të propozohet nga ana e një ekipi të përbërë nga të paktën 4 pedagogë me kohë të plotë (jo me kohë të pjesshme), ku të paktën koordinatori duhet të ketë gradën shkencore “Doktor”. Në ekip mund të përfshihen edhe studentë të doktoraturës.
2. Stafi akademik në cilësinë e koordinatorit, mund të dorëzojë vetëm një projekt-propozim nën këtë Lot.
3. Projekt-propozimi i fondit të kërkimit shkencor, duhet të përmbajë vetëm veprimtari që lidhen me procesin e kërkimit shkencor, duke përjashtuar blerjen e pajisjeve dhe mjeteve laboratorike që klasifikohen si shpenzime kapitale.

**Aplikimet për Lot 2**

1. Projekt-propozimi duhet të jetë në përputhje me kriteret e këtij Lot-i, sipas formateve të publikuara për këtë Lot, si edhe të jetë nga ana e një ekipi propozues të përbërë nga të paktën 4 pedagogë me kohë të plotë (jo me kohë të pjesshme), ku të paktën koordinatori duhet të ketë gradën shkencore “Doktor”. Në ekip mund të përfshihen edhe studentë të doktoraturës.
2. Aplikimi duhet të shoqërohet nga marrëveshja specifike e nënshkruar me institucionin e arsimit të lartë të vendit/vendeve të BE-së, për diploma të dyfishta/përbashkëta. Në rastin e bashkëfinancimit me MAS aplikimi duhet të shoqërohet edhe me miratimin zyrtar nga MAS.
3. **Buxheti dhe kohëzgjatja e projektit**

**Lot 1**–**Projektet e kërkimit shkencor** - kohëzgjatja e projektit kërkimor shkencor është deri në 24 muaj. Vlera maksimale e financimit për projektet nën Lot 1 është deri në 20,000,000 lekë/projekt.

**Lot 2 –Projektet e ndërkombëtarizimit -** kohëzgjatja e projektit të ndërkombëtarizimit është deri në 24 muaj. Vlera maksimale e financimit për projektet nën Lot 1 është deri në 19,000,000 lekë/projekt.

Shpenzime të lejuara për të dy Lot-et:

* Honoraret për personelin i cili do të përfshihet në realizimin e projektit.
* Shpenzime udhëtimi dhe dieta brenda vendit sipas përcaktimeve në VKM 997. Për çdo ndryshim të legjislacionit, kjo thirrje do t’i referohet ligjit më të ri të miratuar në Republikën e Shqipërisë.
* Shpenzime për materiale laboratorike dhe çdo bazë tjetër materiale e nevojshme për projektet.
* Shpenzime për realizimin e intervistave, sondazheve, apo eksperimenteve.
* Shpenzime për organizimin apo pjesëmarrjen në aktivitete kërkimore shkencore, në funksion të projektit (psh. kuotë pjesëmarrje në konferencë).
  + Shpenzime për publikimin e rezultateve të projektit.

Shpenzime te palejuara:

* Shpenzime kapitale (blerje pajisje elektronike, software, pajisje laboratorike, të cilat klasifikohen si investim. (*një pajisje e cila është me jetëgjatësi më shumë se një vit dhe vlerë mbi 10.000 lekë klasifikohet investim*).

1. **Dokumetacioni i kërkuar për aplikim**

Aplikantët duhet të dorëzojnë:

1. Projekt-propozimin e hartuar vetëm sipas formularit standart të aplikimit (të firmosur në çdo faqe nga koordinatori për të gjitha shtojcat e aplikimit);
2. Formatin e miratuar të buxhetit, me kostot financiare për çdo fazë të projektit dhe me arsyetimin e buxhetit (të firmosur në çdo faqe nga koordinatori si një nga shtojcat e aplikimit);
3. CV-të e stafit të grupit të punës;
4. Marrëveshjen e bashkëpunimit të nënshkruar nga palët, specifike për programe të përbashkëta apo të dyfishta (në rastin e projekteve të ndërkombëtarizimit);
5. Aprovimin zyrtar nga MAS, specifike në rast bashkëfinancimi për programe të përbashkëta apo të dyfishta (në rastin e projekteve të ndërkombëtarizimit);
6. Në rastet kur projekt-propozimi vjen si bashkëpunim i Fakultetit me institucione të tjera, dokumentacioni shtesë që duhet të paraqitet është si më poshtë:
   1. Marrëveshje bashkëpunimi midis UAMD-së dhe institucionit;
   2. Letër mbështetëse nga titullari i institucionit tjetër.
7. **Dorëzimi i aplikimeve**

Aplikantët duhet të dorëzojnë dosjen me tre kopje fizike (origjinale) të dokumentacionit.

Aplikimi duhet të dorëzohet pranë zyrës së Protokollit në Rektorat, brenda datës 25 Qershor 2025.

Aplikimet që do të mbërrijnë pas kësaj date nuk do të pranohen.

Projekt-propozimet që nuk kanë dokumentacion të plotë, kanë pasaktësi në plotësim apo që nuk përmbushin kriteret dhe formatin e përcaktuar në thirrje, do të skualifikohen.

**Kalendari potencial**

|  |  |
| --- | --- |
| 25 Prill 2025 | Hapja e thirrjes |
| Afati i mbylljes është data 25 Qershor 2025 | Dita e fundit e dorëzimit të projekt-propozimit |
| 27 Qershor - 1 Korrik 2025 | Ngritja e komisionit dhe përcjellja e Urdhërit tek anëtarët e komisionit/eve |
| 2 Korrik – 17 Korrik 2025 | Vlerësimi i aplikimeve |
| 18 Korrik 2025 | Dërgimi i emailit njoftues tek koordinatorët |
| Brenda datës 23 Korrik 2025 | Paraqitja e ankimimeve në lidhje me vlerësimin si dhe/apo ku është e nevojshme, ri-përcjellja nga ana e koordinatorit të dokumentacionit të aplikimit i ndryshuar pranë zyrës së Protokollit (në 3 kopje origjinale) |
| 24 – 29 Korrik 2025 | Analizimi i ankimimeve |
| 30 Korrik 2025 | Publikimi i rezultateve finale sipas Urdhërit të Rektorit |
| 31 Korrik -20 Gusht 2025 | Përgatitja dhe nënshkrimi i kontratave |

Formatet standarte të aplikimit për të dy Lot-et,i gjeni në faqen web të universitetit www.uamd.edu.al.

**Formatet e aplikimit dhe dokumentacioni i nevojshëm për Lot 1:**

* + - 1. Formati i plotë i projekt-propozimit për projektet e kërkimit shkencor (shtojca nr.1);
      2. Formulari i buxhetit për projektet e kërkimit shkencor (shtojca nr. 2);
      3. Matrica logjike e projektit për projektet e kërkimit shkencor (shtojca nr.3);
      4. Kalendari i aktiviteteve (shtojca nr.4);
      5. CV-të e koordinatorit dhe anëtarëve të grupit të punës.

**Formatet e aplikimit dhe dokumentacioni i nevojshëm për Lot 2:**

1. Formati i plotë i projekt-propozimit për projektet e ndërkombëtarizimit (shtojca nr.1);
2. Formulari i buxhetit për projektet e ndërkombëtarizimit (shtojca nr. 2);
3. Matrica logjike e projektit për projektet e ndërkombëtarizimit (shtojca nr.3);
4. Kalendari i aktiviteteve (shtojca nr.4);
5. CV-të e koordinatorit dhe anëtarëve të grupit të punës në UAMD;
6. Marrëveshje me institucionin e arsimit të lartë në vendet e BE-së, e cila evidenton bashkëpunimin për program/e studimi të përbashkëta apo të dyfishta.
7. Në rast bashkëfinancimi me MAS, aprovim zyrtar nga MAS
8. **Kriteret e vlerësimit**

|  |  |  |
| --- | --- | --- |
| Nr. | Komponentët e vlerësimit | Pikëzimi |
| 1 | Përputhshmëria me strategjinë e zhvillimit dhe Planit Strategjik 2025-2030 të UAMD-së dhe fushat prioritare të thirrjes | *10* |
| *1.1* | *Projekt-propozimi nxit dhe promovon ekselencën akademike duke sjellë rritje të produktit shkencor të stafit akademik dhe shërben në ngritjen e kapaciteteve kërkimore shkencore si edhe në zhvillimin e infrastrukturës shkencore.* |  |
| *1.2* | *Projekt propozimi përveç inovacionit dhe sipërmarrjes akademike dhe kërkimit inovator ofron edhe zgjidhje praktike për politikëbërje, për zhvillimin e komunitetit dhe për vendimarrje në organizmat e biznesit dhe në ato jo fitimprurëse.* |  |
| *1.3* | *Projekt propozimi nxit dhe mbështet bashkëpunimin ndërmjet stafit akademik dhe studentëve.* |  |
| 2 | Impakti që ka projekti në UAMD, komunitet dhe më gjërë | *20* |
| *2.1* | *Projekt propozimi ka impakt/ndikim në UAMD në transformim Digjital te UAMD-së, procesin akademik, kërkimor, zhvillimor dhe infrastrukturës mësimore.* |  |
| *2.2* | *Projekt propozimi ka impakt/ndikim në përforcimin e diseminimit dhe pozicionimit të UAMD në renditjet vendore dhe ndërkombëtare.* |  |
| *2.3* | *Projekt porpozimi ka impakt/ndikim kombëtar* |  |
| 3 | Vlerat e projektit në raport me: | *6* |
| *3.3* | *Identifikimin e problemit dhe rëndësinë e zgjidhjes së tij* |  |
| *3.4* | *Qëllimet dhe objektivat e projektit* |  |
| *3.5* | *Arritjet në fushën e projektit, produkte, procedura, shërbime të reja* |  |
| 4 | Metodologjia e përdorur | *5* |
| 5 | Planifikimi dhe realizueshmëria | *4* |
| *5.1* | *Planifikimi i aktiviteteve dhe intensiteti i tyre* |  |
| *5.2* | *Realizueshmëria e objektivave* |  |
| 6 | Planifikimi i buxhetit të projektit | *5* |
| *6.1* | *Përputhja e buxhetit me aktivitetet e planifikuara* |  |
| *6.2* | *Financimi nga aplikanti ose të tjerë* |  |
| 7 | Diseminimi i Rezultateteve të projektit | *10* |
| *7.1* | *Publikim në revista shkencore* |  |
| *7.2* | *Prezantim në konferenca shkencore* |  |
| *7.3* | *Prezantime në aktivitete tè tjera* |  |
| *Totali* | | *55* |

Duke ju uruar shumë suksese!